Waar loop Ben die swerwer-hond rond? | News24
Waar loop Ben die swerwer-hond rond?
=Ben, die bekende vierpotige swerwer-hond van Uitenhage het spesifieke roetes na plekke waar omgee en bederf-eetgoed op hom wag. INLAS: Ben by sy aanneem-ma, Sanet Welgemoed, van die Engen-vulstasie in Aalwynrylaan op Uitenhage.
Ben, die bekende swart, straatwys, swerwer-hond wat oral in Uitenhage rondloop, is nie ’n vashou- of vasmaakhond nie. Hy is ’n vierpotige vrygees wat hou van sy losloop-roetes om te gaan inloer by plekke waar lekker eetgoed op hom wag.En soos dit ‘n gesoute swerwershond betaam, kyk Ben nes dié wat op twee bene loop en klere dra, heen en weer vir enige motor voor hy ‘n straat kruisVir die afgelope drie jaar is die Engen- vulstasie in Aalwynrylaan sy basis vir bietjie liefde, kos en rus. Hoogstens vir twee dae, dan pak wanderlust hom weer.“Vir Ben is ek baie lief,” sê Sanet Welge- moed, sy aanneem-ma by die Engen vulstasie. “Ek versorg hom, dokter hom en sorg dat hy geskeer word. Wie die ander mense is wat ook vir hom omgee weet ek nie, maar ek kan aan sy kondisie sien dat hy elders ook bederf word,” Ben volg sy “pleegma” se praat-handbewegings met sagte oë, kwispel stert só asof hy saamstem toe sy aangaan: “Hy is nie ’n blawwerige hond nie en dit wil voorkom of die liefde tussen ’n Chau en ’n Labrador ongeveer 8 jaar gelede, hom tot gevolg gehad het.Maar waar kom Ben vandaan? Niemand weet presies nie. Die storie loop maar dat mense weggetrek en hom net so in die erf gelos het. “Hy het vroeër jare tussen die hospitaal en Handhaaf geswerf. En toe kom hy een oggend hier by ons aan. Ek het hom begin kos gee en versorg. ’n Paar weke later bring hy eendag sy ‘vrou’ Ounooi hier aan. Dit was te oulik om hulle saam te sien. Ongelukkig het hy sy ge-liefde aan die dood afgestaan nadat ’n motor haar raakgery het.” Maar wat Ben aan die ongeluk Ounooi se liefde verloor het, het hy by die Uitenhagers teruggewen. “ Daar is nou ‘n omgee-netwerk wat sy roete monitor en dié mense laat my gewoonlik weet waar Ben is. Maar as ek hom vir twee dae nie gesien het nie, klim ek in die kar en gaan soek hom.”Buiten sy basis by Sanet se vulstasie, stap hy ook na dr. Riaan Mulder se veeartseny-praktyk in Graaff Reinetweg, Levyvale Superspar en gaan loer in by The Vet Shop by Penford-inkopiesentrum waar Estelle Harrop en Carol Basson vir hom iets lekker gee om te eet.“Ons is so lief vir Ben. Mense moet hom net uitlos, hy het ’n goeie lewe en word goed versorg,” sê Estelle Harrop van The Vet Shop.Carol Basson het daarmee saamgestem en gesê: “Ben het ’n beter lewe as meeste van die mense se honde. Hy is gedissiplineerd, gesteriliseer, gaan gereeld veearts toe.” Ben besoek ook die Engen Penford-vulstasie voordat hy agter sy neus aanloop soos hy die vlamgeroosterde burger-reuk volg na die Spur toe. Die personeel van die Uitenhage DBV is ook bekend met Ben se roetes.Shelly Wicks, ’n hondeskeerder op die dorp, sorg dat Ben by die seisoene aanpas. As die ergste koue verby is, kry Ben sy leeu-haarstyl met ’n pofmaan, asook wollerige skouers en boude. Wanneer die somertemperature die hoogte inskiet waai dié haarstyl en word Ben se pels lekker kort geskeer. Sanet doen ’n beroep op die publiek om nie vinnig op Ben af te kom nie omdat hy nie vreemdeline vertrou nie.“Dankie aan almal in die dorp wat vir Ben kos en liefde gee en verstaan dat hy nie ‘gehê’ wil wees nie. Ek moes daarmee vrede maak en vra dat die publiek dit asseblief ook respekteer.”Sanet wil graag weet waar Ben oral inloer. Kontak haar by 084 767 2641 of sanet@telkomsa.net)UD Nuus-lesers word ook uitgenooi om op die UD Facebook te laat weet waar hulle al vir Ben gesien rondstap het